## Odluka o osnovicama, stopama, načinu obračuna i plaćanja sredstava za ostvarivanje prava iz obveznog zdravstvenog osiguranja

### NN 29/1996 (17.4.1996.), Odluka o osnovicama, stopama, načinu obračuna i plaćanja sredstava za ostvarivanje prava iz obveznog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

Na osnovi članka 103. Zakona o zdravstvenom osiguranju
(»Narodne novine« broj 75/93) i članka 14. točke
4. Statuta Hrvatskog zavoda za zdravstveno osiguranje (»Narodne
novine« broj 1/94), Upravno vijeće Hrvatskog zavoda
za zdravstveno osiguranje, na 20. sjednici održanoj 26. ožujka
1996. godine, donijelo je

## ODLUKU

### O OSNOVICAMA, STOPAMA, NAČINU OBRAČUNA I PLAĆANJA SREDSTAVA ZA OSTVARIVANJE PRAVA IZ OBVEZNOG ZDRAVSTVENOG OSIGURANJA

Članak 1.

Ovom Odlukom, ako Zakonom o zdravstvenom osiguranju (»Narodne
novine« broj 75/93 - u daljnjem tekstu: Zakon) nije drukčije
određeno, propisuje se osnovica, način obračuna
i plaćanja, te visina doprinosa za obvezno zdravstveno osiguranje
za:

- osobe koje obavljaju privrednu ili neprivrednu djelatnost,

- osobe koje mirovinu i invalidninu primaju samo od stranog nositelja
osiguranja,

- seljake i osobe koje su uzele ili dale poljoprivredno zemljište
u zakup, ako nisu zdravstveno osigurane prema drugoj osnovi,

- osobe koje su vlasnici privatnih poduzeća, ako nisu zdravstveno
osigurane prema drugoj osnovi,

- osobe koje osobno plaćaju doprinos,

- osobe koje rade ili borave u inozemstvu (dodatni doprinos),

- ostale obveznike uplate doprinosa za koje Zakonom nije propisana
visina doprinosa.

Članak 2.

Obveznici uplaćivanja doprinosa za obvezno osiguranje, obvezni
su doprinos propisan Zakonom i ovom Odlukom, a sukladno članku
40. Statuta Hrvatskog zavoda za zdravstveno osiguranje (»Narodne
novine« broj 1/94), uplaćivati na račun za uplatu
javnih prihoda (uplatni račun), pri ispostavi područnog
ureda Porezne uprave, na području koje je:

- za poduzeća i druge pravne osobe - sjedište pravne
osobe,

- za imaoca zanatske radnje, odnosno poslovne prostorije - mjesto
registracije te radnje, odnosno prostorije,

- za osobu koja djelatnost obavlja bez posjedovanja radnje, odnosno
prostorije - mjesto njezinog prebivališta,

- za osobu koja osobno plaća doprinos - mjesto njezinog
prebivališta,

- za seljake i osobe koje su zemlju uzele ili dale u zakup poradi
obavljanja poljodjelske djelatnosti - poljoprivredno zemljište,

- za ostale obveznike uplate doprinosa - sjedište obveznika
uplate doprinosa.

Članak 3.

Osnovica za obračun i plaćanje doprinosa za obvezno
zdravstveno osiguranje ne može biti manja od 1.100,00 kuna.

Obveznik uplate doprinosa, koji nije isplatio plaću sukladno
propisima o radu, obvezan je obračunati i uplatiti doprinos
za obvezno zdravstveno osiguranje na osnovicu iz stavke 1. ovog
članka prema stopi propisanoj Zakonom.

Doprinos iz stavke 2. ovog članka obveznik uplate doprinosa
obvezan je obračunati i uplatiti do 15. u mjesecu za prethodni
mjesec.

Doprinos koji je obveznik uplate doprinosa uplatio prema stavci
2. ovog članka smatra se dijelom doprinosa koji će
biti obračunan prilikom isplate dospjelih, a neisplaćenih
plaća.

Članak 4.

Osobe koje na teritoriju Republike Hrvatske obavljaju privrednu
ili neprivrednu djelatnost osobnim radom (članak 5. točka.
7. Zakona), doprinos za obvezno zdravstveno osiguranje iz članka
41. stavke 1. točka b. Zakona, obračunavaju i plaćaju
»iz« plaće i »na« plaću prema
stopi propisanoj Zakonom, ako ovom Odlukom nije drukčije
propisano.

Za osobe iz stavke 1. ovog članka osnovica za obračunavanje
i plaćanje doprinosa ne može biti manja od iznosa od
1.500,00 kuna, uvećanog za koeficijent stručne spreme
potrebne za obavljanje poslova, odnosno djelatnosti i to kako
slijedi:

**Potreban stupanj stručne naobrazbe Koeficijent**

1. Nekvalificirani (NKV) 1

2. Priučeni (PKV) i niža stručna naobrazba
1,20

3. Kvalificirani (KV) 1,40

4. Srednja stručna naobrazba (SSS) 1,60

5. Visokokvalificirani (VKV) 1,85

6. Viša stručna naobrazba (VŠS) 2,10

7. Visoka stručna naobrazba (VSS) 2,20

8. Visoka stručna naobrazba - magistar 2,60

9. Visoka stručna naobrazba - dr. specijalist 2,80

Članak 5.

Osiguranici iz članka 4. ove Odluke, koji su privremeno
odjavili poslovanje radnje odnosno prostorije, osim u slučaju
odjave zbog bolovanja, doprinos za zdravstveno osiguranje za sebe
i zaposlenike obračunavaju i plaćaju sukladno odredbi
istog članka, a prema osnovici koju čini iznos od
1.100,00 kuna.

Članak 6.

Doprinos za obvezno zdravstveno osiguranje za zaposlenike kod
fizičke osobe obračunava i uplaćuje poslodavac
i to »iz« i »na« plaću prema stopi propisanoj
zakonom.

Plaća iz stavke 1. ovog članka, kao osnovica za obračun
doprinosa za obvezno zdravstveno osiguranje, ne može biti
manja od iznosa od 1.100,00 kuna uvećanog za koeficijent
stručne spreme potrebne za obavljanje poslova, odnosno
djelatnosti iz članka 4. stavke 2. ove Odluke.

Članak 7.

Osobe koje su vlasnici privatnih poduzeća sa sjedištem
u Republici Hrvatskoj (članak 5. točka 8. Zakona)
ako nisu zdravstveno osigurani prema drugoj osnovi, plaćaju
doprinos za obvezno zdravstveno osiguranje od osnovice od 1.500,00
kuna, uvećane za koeficijent složenosti poslova u visini
5,50, prema stopi propisanoj za zaposlenike koji su u radnom odnosu
kod pravne ili fizičke osobe.

Obračun i plaćanje doprinosa iz stavke 1. ovog članka,
obveznik uplate doprinosa obvezan je obračunati i uplatiti
do 10. dana tekućeg mjeseca za prethodni mjesec.

Članak 8.

Za osobe s prebivalištem u Republici Hrvatskoj koje su nesposobne
za samostalan život i rad i nemaju sredstava za izdržavanje
sukladno propisima o socijalnoj skrbi (članak 11. Zakona),
doprinos za zdravstvenu zaštitu plaća mjerodavno tijelo
socijalne skrbi na teret sredstava proračuna županije,
prema stopi od 14% na osnovicu od 1.100,00 kuna mjesečno
po osobi.

Doprinos iz stavke 1. ovog članka obračunava Zavod,
a obveznik uplate doprinosa obvezan ga je uplatiti do 10. dana
tekućeg mjeseca za prethodni mjesec.

Članak 9.

Osobe s prebivalištem u Republici Hrvatskoj koje imaju sredstva
za izdržavanje (članak 12. Zakona) doprinos za zdravstvenu
zaštitu plaćaju prema stopi od 14% na osnovicu od 1.100,00
kuna mjesečno po osobi.

Kada se doprinos za obvezno zdravstveno osiguranje iz stavke 1.
ovog članka plaća za mjesece prije mjeseca u kojem
je utvrđeno pravo na osiguranje zbog nastalog prekida u stažu
osiguranja, obračunava se prema osnovici i stopi iz stavke
1. ovog članka, vrijedećoj za mjesec u kojem je utvrđeno
pravo na osiguranje.

Doprinos iz stavke 2. ovog članka obveznik uplate doprinosa
obvezan je obračunati i uplatiti do dana prestanka svojstva
osiguranika, odnosno najmanje šest mjeseci unatrag.

Doprinos iz stavke 1. ovog članka dospijeva 1. dana u mjesecu
za tekući mjesec.

Članak 10.

Osiguranim osobama iz članka 5. točke 15., 16. i
17. Zakona, ako nisu zdravstveno osigurane prema drugoj osnovi,
doprinos za zdravstvenu zaštitu osigurava se iz sredstava
proračuna Republike Hrvatske prema stopi od 14% na osnovicu
od 1.100,00 kuna.

Način plaćanja doprinosa iz stavke 1. ovog članka
Hrvatski zavod za zdravstveno osiguranje, Direkcija Zagreb i Ministarstvo
financija Republike Hrvatske odredit će ugovorom.

Članak 11.

Obveznik uplate doprinosa obvezan je propisani doprinos iz članka
8., 9. i 10. ove Odluke uplaćivati do dana stjecanja statusa
osigurane osobe prema nekoj drugoj osnovi, odnosno do promjene
činjenica koje su bile uvjet za stjecanje prava za zdravstveno
osiguranje.

Članak 12.

Osobe s prebivalištem u Republici Hrvatskoj, uposlene u inozemstvu
kod stranog poslodavca, koje nemaju zdravstveno osiguranje stranog
nositelja zdravstvenog osiguranja (članak 5. točka
5. Zakona), doprinos za obvezno zdravstveno osiguranje za sebe
i članove svoje obitelji plaćaju prema stopi od 20%
na osnovicu od 3.300,00 kuna, uvećanu za koeficijent stručne
spreme potrebne za obavljanje poslova, odnosno djelatnosti iz
članka 4. stavke 2. ove Odluke.

Doprinos iz stavke 1. ovog članka, obveznik uplate doprinosa
obvezan je obračunati i uplatiti do 1. dana u mjesecu za
tekući mjesec.

Članak 13.

Osobe s prebivalištem u Republici Hrvatskoj uposlene na stranim
brodovima, koje nemaju zdravstveno osiguranje stranog nositelja
zdravstvenog osiguranja (članak 5. točka 5. Zakona),
doprinos za obvezno zdravstveno osiguranje za sebe i članove
svoje obitelji, plaćaju prema stopi od 14% na osnovicu:

**Red. br. ZVANJE OSNOVICA U KUNAMA**

1. vježbenik stroja,

vježbenik palube, 1.100,00

2. mladić palube,

mladić sobe,

mladić kuhinje, 1.505,49

3. čistač,

mornar, 2.152,26

4. vozač,

mazač, 2.690,32

kormilar,

5. konobar, 2.799,02

6. kuhar,

motorist,

mehaničar,

III. časnik stroja,

vođa palube,

III. časnik palube, 3.010,99

7. električar, 3.337,09

8. II. časnik stroja,

II. časnik palube, 3.712,10

9. radio časnik, 4.413,22

10. I. časnik stroja,

I. časnik palube, 5.108,90

11. upravitelj stroja, 7.891,62

12. zapovjednik. 8.201,41

Doprinos iz ovog članka obveznik uplate doprinosa obvezan
je obračunati i uplatiti do 1. dana u mjesecu za tekući
mjesec.

Članak 14.

Osobe s prebivalištem u Republici Hrvatskoj uposlene u inozemstvu
kod stranog poslodavca, kojih članovi obitelji (suprug
i djeca) nisu zdravstveno osigurani kod stranog nositelja zdravstvenog
osiguranja, a koje su prije odlaska u inozemstvo bile osigurane
u Republici Hrvatskoj (članak 9. Zakona) obvezne su za
svakog člana obitelji uplatiti doprinos za obvezno zdravstveno
osiguranje prema stopi od 14% na osnovicu od 1.500,00 kuna.

Doprinos iz stavka 1. ovog članka dospijeva 1. dana u mjesecu
za tekući mjesec.

Članak 15.

Osobe uposlene u stranim ili međunarodnim organizacijama i
ustanovama, stranim konzularnim i diplomatskim predstavništvima
sa sjedištem u Republici Hrvatskoj, doprinos za obvezno zdravstveno
osiguranje plaćaju prema stopi i na način propisan
za zaposlenike koji su u radnom odnosu kod pravne ili fizičke
osobe, na osnovicu koju čini plaća utvrđena ugovorom
o radu.

Osnovica iz stavke 1. ovog članka ne može biti manja
od osnovice propisane člankom 4. ove Odluke.

Članak 16.

Doprinos za zdravstvenu zaštitu stranaca, koji se nalaze
na školovanju u Republici Hrvatskoj, i za zdravstvenu zaštitu
stranaca koji imaju boravak na osnovi odobrenog trajnog nastanjenja
u Republici Hrvatskoj, a zdravstvena zaštita im nije osigurana
prema drugoj osnovi, ako Zakonom nije drukčije propisano,
plaća se prema stopi od 14% na osnovicu od 2.200,00 kuna,
mjesečno po osobi.

Doprinos iz stavke 1. ovog članka plaća se od 1.
dana u mjesecu za tekući mjesec.

Obveznik uplate doprinosa u smislu ovog članka je podnositelj
prijave na zdravstveno osiguranje.

Članak 17.

Doprinos za obvezno zdravstveno osiguranje učenika srednjih
škola i redovite studente viših i visokih škola,
te fakulteta koji su hrvatski državljani i imaju prebivalište
u Republici Hrvatskoj, a nisu zdravstveno osigurani kao članovi
obitelji osiguranika (članak 10. Zakona), kao i za članove
njihovih obitelji, plaća se prema stopi od 14% na osnovicu
od 1.100,00 kuna.

Sredstva iz stavke 1. ovog članka, uplaćuje se do
10. dana u mjesecu za prethodni mjesec.

Članak 18.

Korisnici mirovina i invalidnina s prebivalištem ili trajnim
nastanjenjem u Republici Hrvatskoj, koji mirovinu i invalidninu
ostvaruju jedino od stranog nositelja mirovinskog i invalidskog
osiguranja, ako državnim ugovorom nije drukčije određeno
(članak 5. točka 11. Zakona), doprinos za obvezno
zdravstveno osiguranje plaćaju na osnovicu koju čini
njihova mirovina, odnosno invalidnina umanjena za zakonom propisane
obvezne doprinose iz članka 9. stavke 2. Zakona o porezu
na dohodak prema stopi od 25%, s tim da tako utvrđena osnovica
ne može biti manja od iznosa minimalne mirovine, odnosno
veća od iznosa najviše starosne mirovine.

Korisnicima mirovina i invalidnina iz stavke 1. ovog članka
koji mirovinu, odnosno invalidninu primaju u stranoj valuti, osnovica
osiguranja preračunava se u hrvatsku valutu prema srednjem
tečaju Narodne banke Hrvatske, vrijedećem 1. dana
mjeseca u kojem doprinos dospijeva.

Doprinos iz stavke 1. ovog članka uplaćuje se do
10. u mjesecu za prethodni mjesec.

Članak 19.

Sredstva za obvezno zdravstveno osiguranje za nezaposlene osobe
koje su prijavljene Zavodu za zapošljavanje (članak
5. točka 12., 13. i 14. i članak 7. točka
1. i 3. Zakona) obračunava i uplaćuje Zavod za zapošljavanje
prema stopi od 14% na osnovicu od 1.100,00 kuna za svaku prijavljenu
osobu.

Sredstva iz stavke 1. ovog članka uplaćuje se do
5. dana u mjesecu za prethodni mjesec.

Članak 20.

Doprinos za obvezno zdravstveno osiguranje za osobe:

- koje su prekinule rad zbog toga što ih je pravna osoba
uputila na izobrazbu, stručno usavršavanje ili poslijediplomski
studij (članak 5. točka 18. Zakona),

- koje je pravna osoba prije stupanja u radni odnos uputila kao
svoje stipendiste na praktičan rad u drugu pravnu osobu,
poradi stručnog osposobljavanja ili usavršavanja (članak
5. točka 19. Zakona),

- upućene u inozemstvo u sklopu međunarodne tehničko-prosvjetne
i kulturne suradnje (članak 5. točka 20. Zakona),

- obračunava i uplaćuje pravna osoba prema stopama,
na način i postupku propisanom za zaposlene kod te pravne
osobe, ako se osobama iz alineje 1., 2., i 3. ove stavke isplaćuje
plaća.

Ako pravna osoba, osobama iz alineje 1., 2., i 3. stavke 1. ovog
članka ne isplaćuje plaću, doprinos za obvezno
zdravstveno osiguranje obračunava se na osnovicu koju čini
2.200,00 kuna, a prema stopama propisanim Zakonom.

Doprinos iz alineje 3. stavke 1. ovog članka obračunava
pravna osoba, koja je navedene osobe uputila u inozemstvo i uplaćuje
do 10. dana u mjesecu za prethodni mjesec.

Članak 21.

Doprinos za obvezno zdravstveno osiguranje za zaposlenike kod
pravne ili fizičke osobe sa sjedištem u Republici
Hrvatskoj, upućene na rad ili stručno usavršavanje
u inozemstvu, te za osobe na radu u kućanstvu osiguranika
koji se nalazi na radu u inozemstvu, ako nisu zdravstveno osigurane
u zemlji u koju su upućene (članak 5. točka
2. Zakona), obračunava i uplaćuje pravna ili fizička
osoba, od osnovice koju čini pripadajuća plaća
za mjesec za koji se plaća doprinos, utvrđena ugovorom
o radu, koji bi ostvario da radi u zemlji, odnosno granskim kolektivnim
ugovorom.

Doprinos iz stavke 1. ovoga članka obračunava se
i uplaćuje prema stopi i na način koji je propisan
za uposlene kod pravne ili fizičke osobe u Republici Hrvatskoj.

Ako pravna ili fizička osoba za osobe iz stavke 1. ovog
članka ne obračuna i ne uplati doprinose sukladno
stavci 2. ovog članka, obvezna je obračunati i uplatiti
doprinose za obvezno zdravstveno osiguranje najkasnije do 15.
dana tekućeg mjeseca za prethodni mjesec.

Članak 22.

Za osigurane osobe koje se u slučajevima predviđenim
Zakonom i ovim člankom nalaze u inozemstvu, bez obzira
na trajanje i svrhu boravka, plaća se dodatni doprinos za
korištenje zdravstvene zaštite u inozemstvu (članak
46. Zakona) i to:

1. za osobe upućene i uposlene u inozemstvu (članak
5. točka 2. i 5. Zakona) prema stopi od 25% na osnovicu
za obračunavanje redovitog doprinosa,

2. za osobe upućene u inozemstvo u okviru međunarodne
tehničko-prosvjetne i kulturne suradnje (članak
5. točka 20. Zakona) prema stopi od 20% na osnovicu za
obračunavanje redovitog doprinosa, odnosno za učenike
i studente, u visini od 14% od 1.100,00 kuna mjesečno za
svakog učenika, odnosno studenta,

3. za učenike odnosno studente, koji se na školovanja
u inozemstvu nalaze prema osobnom opredjeljenju prema stopi od
25% na 1.100,00 kuna,

4. za svaku drugu osobu koja se u inozemstvu nalazi po privatnom
poslu prema stopi do 25% na 1.100,00 kuna.

Dodatni doprinos iz stavke 1. ovog članka, ako Zakonom
nije drukčije propisano, obračunava i uplaćuje
u slučaju iz točke 2. Ministarstvo kulture i prosvjete,
a u slučajevima iz točke 3. i 4. osobno osigurana
osoba.

Doprinos iz stavke 1. ovog članka dospijeva:

- iz točke 1. sukladno članku 21. ove Odluke,

- iz točke 2. do 15. u mjesecu za prethodni mjesec,

- iz točke 3. i 4. u cijelosti za čitavo vrijeme
boravka u inozemstvu prije odlaska u inozemstvo.

Članak 23.

Dodatni doprinos za osobe iz članka 22. stavke 1. točke
1. ove Odluke ne plaća se ako je zdravstvenu zaštitu
u inozemstvu obveznik uplate doprinosa osigurao o vlastitom trošku
ili prema nekoj drugoj osnovi.

Mjerodavni područni ured Zavoda za pisani zahtjev obveznika
uplate doprinosa i uz odgovarajući dokaz o osiguranoj zdravstvenoj
zaštiti u inozemstvu, donijet će pisano rješenje
o ne plaćanju dodatnog doprinosa.

Rješenje iz stavke 2. ovog članka donosi se s rokom
valjanosti za cijelo vrijeme boravka u inozemstvu, odnosno dok
traju okolnosti iz stavke 1. ovog članka.

Članak 24.

Doprinos za obvezno zdravstveno osiguranje osiguranih osoba koje
na osnovi rješenja pravne ili fizičke osobe koriste
neplaćeni dopust, odnosno koje su neopravdano izostale s
posla, plaća pravna ili fizička osoba u kojoj je
djelantnik uposlen, prema stopi od 14% na osnovicu od 2.200,00
kuna, na način i prema postupku propisanom za uposlene
pri pravnoj ili fizičkoj osobi, a najkasnije do 15. u mjesecu
za prethodni mjesec.

Članak 25.

Osobe koje obavljaju crkveno-vjerske poslove u vjerskim zajednicama
doprinos za zdravstveno osiguranje obračunavaju i plaćaju
prema stopi od 7,5% na osnovicu koja iznosi:

a) za svećenike 1.500,00 kuna,

b) za druge osobe koje obavljaju crkveno-vjerske poslove u visini
od 1.100,00 kuna.

Osobe iz stavke 1. ovog članka, koje prema crkveno-vjerskim
odredbama žive u celibatu, doprinos za obvezno zdravstveno
osiguranje obračunavaju i plaćaju prema stopi od
3,75% na osnovicu navedenu pod a) i b) ovog članka.

Doprinos iz stavke 1. i 2. ovog članka uplaćuje se
do 15. dana u mjesecu za prethodni mjesec.

Članak 26.

Osobe - sjemeništarci hrvatski državljani koji se spremaju
za zvanje svećenika, a kojima se zdravstveno osiguranje
ne osigurava prema drugoj osnovi, doprinos za zdravstveno osiguranje
plaćaju u visini propisanoj člankom 25. stavkom 1.
točka b), a u svezi s odredbom stavke 2. istog članka
ove Odluke.

Članak 27.

Doprinos za obvezno zdravstveno osiguranje seljaka (članak
5. točka 9. Zakona) plaća se prema stopi propisanoj
zakonom, a od osnovice koju čini:

1. mjesečni iznos katastarskog prihoda seljačkog
kućanstva - za seljake koji se poljodjelstvom bave kao jednim
ili glavnim zanimanjem ili su svoje poljoprivredno zemljište
dali u zakup.

2. mjesečni iznos zakupnine - za osobe koje su uzele zemlju
u zakup, ako nisu zdravstveno osigurane prema drugoj osnovi,

3. mjesečni iznos drugog prihoda, u smislu članka
45. stavke 2. Zakona, kao i prihod od uzgoja peradi i stoke -
za osobe koje prema rješenju poreznog tijela, djelatnost
kojom ostvaruju taj prihod ne obavljaju kao privrednu djelatnost.

Osnovica doprinosa iz stavke 1. ovog članka (pojedinačna
i zbirna) ne može biti manja od osnovice utvrđene Zakonom.

Obveznik uplate doprinosa iz ovog članka je nositelj zdravstvenog
osiguranja članova seljačkog kućanstva, kojih
je krug propisan općim aktom Zavoda.

Članak 28.

Doprinos iz članka 27. ove Odluke, sukladno članku
45. stavci 4. Zakona, za seljačko kućanstvo, kojeg
su svi članovi navršili 65 godina života, ili
je seljačko kućanstvo oslobođeno plaćanja
poreza na prihod od obavljanja poljodjelske djelatnosti, plaća
županija pri kojoj je prijavljen katastarski prihod.

Obveza plaćanja doprinosa prema stavci 1. ovog članka
utvrđuje se rješenjem područnog ureda Zavoda kod
kojega je osobi utvrđen status osigurane osobe iz zdravstvenog
osiguranja (u daljnjem tekstu: mjerodavni područni ured
Zavoda).

Članak 29.

Doprinos iz članka 27. ove Odluke obračunava i naplaćuje
mjerodavni područni ured Zavoda.

Doprinos iz stavka 1. ovog članka dospijeva:

- 15. veljače, za I. tromjesečje tekuće godine,

- 15. svibnja, za II. tromjesečje tekuće godine,

- 15. kolovoza, za III. tromjesečje tekuće godine,

- 15. studenoga, za IV. tromjesečje tekuće godine.

Ako se nakon dospijeća doprinosa za tekuću godinu
ne može utvrditi osnovica doprinosa sukladno članku
27. stavci 1. ove Odluke, obvezniku uplate doprinosa utvrdit će
se i naplatiti akontacija doprinosa u visini vrijedećoj
za posljednje tromjesečje prethodne godine, s tim da tako
obračunati doprinos ne može biti manji od minimalnog
iznosa doprinosa propisanog zakonom i člankom 27. stavkom
2. ove Odluke.

Članak 30.

Sredstva doprinosa za zdravstvenu zaštitu osiguranih osoba
iz članka 13. Zakona utvrđuju se za:

1. osobe koje sudjeluju u organiziranim javnim radovima u Republici
Hrvatskoj, ako na tim radovima rade najmanje 6 sati dnevno, prema
stopi od 7,5% na osnovicu za obračun doprinosa od 1.100,00
kuna mjesečno po osobi.

2. osobe koje ispunjavaju obvezu sudjelovanja u civilnoj zaštiti
ili obvezu sudjelovanja u službi motrenja i obavješćivanja,
prema stopi od 14% na osnovicu za obračun doprinosa od
1.100,00 kuna mjesečno po osobi.

3. osobe koje kao članovi operativnih sastava dobrovoljnih
vatrogasnih organizacija obavljaju zadaće gašenja požara,
zaštite i spašavanja u slučaju drugih nepogoda,
osposobljavanja, osiguranja na mjestima gdje postoji požarna
opasnost, a na javnim priredbama zadaće u sklopu javnih
nastupa i demonstracija s prikazom vježbi, te podučavanja
građana u protupožarnoj zaštiti, prema stopi od
7,5% na osnovicu za obračun doprinosa od 1.100,00 kuna
mjesečno po osobi.

4. korisnike novčane nadoknade za tjelesno oštećenje
prema propisima o mirovinskom osiguranju, ako nemaju pravo na
zdravstvenu zaštitu prema drugoj osnovi, zdravstvenu zaštitu
koriste samo kada je u svezi ozljede ili bolesti koja je prouzročila
tjelesno oštećenje prema kojem im pripada pravo na
novčanu nadoknadu za to oštećenje, prema stopi
od 7,5% od osnovice za obračun doprinosa od 1.100,00 kuna
mjesečno po osobi.

Sredstva doprinosa za osobe iz stavke 1. ovog članka osiguravaju
se iz proračuna Republike Hrvatske ili proračuna
županije, a uplaćuje ih za osobe iz točke 1.,
2. i 3. organizator, odnosno nositelj rečenih radova, odnosno
aktivnosti, a iz točke 4. isplatitelj navedene nadoknade.

Članak 31.

Ako obveznici uplate doprinosa moraju uplatiti doprinos za vrijeme
kraće od mjesec dana, doprinos se određuje tako da se
za svaki kalendarski dan uzima 1/30 mjesečnog doprinosa,
utvrđenog za te osobe neovisno od radnih sati provedenih na
radu.

Članak 32.

Samostalnim obveznicima doprinosa mjerodavni područni ured
Zavoda obvezan je svake kalendarske godine donijeti rješenje
o visini doprinosa propisanog zakonom i ovom Odlukom.

Ako tijekom kalendarske godine dođe do promjene elemenata
na osnovi kojih je rješenjem iz stavke 1. ovog članka
ustanovljena visina doprinosa, mjerodavni područni ured
Zavoda, prema službenoj dužnosti utvrdit će i
obračunati novi iznos doprinosa bez donošenja rješenja.

Članak 33.

Obveznicima uplate doprinosa, fizičkim osobama za koje
se ovom odlukom propisuje obveza obračuna i uplate doprinosa
mjerodavni područni ured Zavoda izdat će opću
uplatnicu na iznos propisanog doprinosa koji je obveznik uplate
doprinosa obvezan podmiriti u propisanom roku.

Ako je obveznik uplate doprinosa, sukladno odredbama Zakona i
ove Odluke, bio obvezan obračunati i uplatiti veći
ili manji iznos doprinosa od obračunatog prema stavci 1.
ovog članka, obvezan je uplatiti u roku novo obračunati
doprinos.

Mjerodavni područni ured Zavoda obvezan je u slučaju
iz stavke 2. ovog članka izvršiti usklađivanje
stavki potraživanja i dugovanja u evidencijama samostalnih
obveznika uplate doprinosa.

Članak 34.

Doprinos za obvezno zdravstveno osiguranje dospijeva 15. dana
tekućeg mjeseca za prethodni mjesec ako zakonom, odnosno
ovom Odlukom nije drukčije utvrđeno.

Članak 35.

Danom primjene ove Odluke prestaje vrijediti odluka o osnovicama,
stopama, načinu obračuna i plaćanja sredstava
za ostvarivanje prava iz obveznog zdravstvenog osiguranja (»Narodne
novine« broj 30/95, 32/95 i 81/95).

Članak 36.

Ova Odluka stupa na snagu osmog dana od dana objavljivanja u »Narodnim
novinama«, a primjenjuje se od 1. svibnja 1996. godine.

Klasa: 025-04/96-01/22
Urbroj: 338-01-04-96-1
Zagreb, 26. ožujka 1996.

Predsjednik
Upravnog vijeća Hrvatskog zavoda
za zdravstveno osiguranje
**prim. dr. sci. Mate Ljubičić,** v. r.

---

Odluka, NN 29/1996-600